Kongolees vas oor hy glo onwettig as dokter praktiseer | Netwerk24
Deur Cara-Lee Dorfling 23 Januarie 2020 20:02
Wetstoepassers het Ilunga Mwenze (34) Dinsdag in samewerking met die Suid-Afrikaanse Raad op Gesondheidsberoepe (HPCSA) in hegtenis geneem.
Mwenze, wat volgens die HPCSA van die Kongo is, het na bewering in 'n kantoor in Bon Accord-straat op die dorp gepraktiseer terwyl hy glo nie by die raad geregistreer is nie.
Luidens die HPCSA se verklaring is Mwenze in 'n roetine-ondersoek vasgetrek.
Hul ondersoek dui daarop dat 'n geregistreede dokter, wat heeltyds in die Addington-hospitaal in Durban werk, Mwenze in Januarie 2019 aangestel het.
Kapt. Lariane Jonker, polisiewoordvoerder, het by navraag gesê Mwenze het reeds Woensdagmiddag in Adelaide se landdroshof verskyn. Die saak is vir verdere ondersoek uitgestel en hy bly in aanhouding.
Hy sal na verwagting binne die volgende sewe dae om borgtog aansoek doen, maar het volgens inligting nie 'n paspoort in sy besit nie.
Die HPCSA het die publiek ná sy inhegtenisneming gemaan om slegs geloofwaardige medici in hul gebied te besoek.
In die geval van nuwe dokters wat by 'n gemeenskap intrek, meen die HPCSA, is dit raadsaam om eers hul status by die raad te bevestig voordat enige afsprake gemaak word.